लगातार बढ़ रहे पेट्रोल डीजल के दामों के विरोध में सोमवार को कांग्रेस ने भारत बंद का आह्वान किया था। इसके चलते रविवार को जिला मुख्यालय पर कांग्रेस नेताओं ने एक एक दुकान पर पहुंचकर गुलाब के फूल भेंट किए थे और दुकानदारों से भारत बंद का समर्थन करने की अपील की थी। इसका कुछ हद तक असर भी दिखा। बारादरी क्षेत्र में लगने वाले चाय नाश्ते की होटल और ठेले नहीं लगे। सुबह सुबह लोगों को चाय नाश्ता के लिए इस क्षेत्र के परेशान होना पड़ा। भारत बंद कराने के लिए सुबह से ही कांग्रेस जिला कांग्रेस कार्यालय पर जमा होने लगे थे। इस दौरान पुलिस की भी माकूल व्यवस्था थी। जिला कांग्रेस कार्यालय के बाहर पुलिस बल तैनात होने पर कांग्रेस नेताओं ने इसका विरोध किया। पुलिस अधिकारियों कांग्रेस नेताओं को चेतावनी दी कि खुली दुकानों को जबरन बंद नहीं कराया जाए। इसके बाद कांग्रेस कार्यालय के बाहर से पुलिस ने बल हटा लिया। इसके बाद कांग्रेस नेता विजय टॉकीज चौराहे पर जमा हुए। वहां पुलिस ने उन्हें रोक दिया और गिरफ्तार करने की बात कही। इसका कांग्रेसियों ने विरोध किया और सड़क पर ही धरने पर बैठ गए। विवाद बढऩे पर कांग्रेस नेता नारे लगाते हुए कैंट थाने पहुंच और वहां धरने पर बैठ गए।